钦定古今图书集成/明伦汇编/官常典/第572卷 > 李德辉
## 钦定古今图书集成/明伦汇编/官常典/第572卷 > 李德辉

按《元史》本传，“德辉，字仲实，通州潞县人。生五岁，父且
卒，指德辉谓其家人曰：‘吾为吏，治狱不任苛刻，人蒙
吾力者众，天或报之，是儿其大吾门乎’！及卒，德辉号
恸如成人。适岁凶，家储粟才五升，其母舂蓬稗，炊藜
苋而食之。德辉天性孝悌，操履清慎，既就外傅，嗜读
书，束于贫，无以自资，乃辍业。年十六，监酒丰州，禄食”
充足，甘旨有馀，则市笔札录书，夜诵不休。已乃厌糟
麹，叹曰：“志士顾安此耶？仕不足以匡君福民，隐不足
以悦亲善身，天地之间，人寿几何？恶可无闻同腐草
木也！”乃谢绝所与游少年，求先生长者讲学，以卒其
业。时世祖在潜藩，用刘秉忠荐，使侍裕宗讲读，乃与
窦默等皆就辟。癸丑，宪宗封宗亲，割京兆隶世祖潜
藩，择廷臣能理财赋者，俾调军食，立从宜府，以德辉
与孛得乃为使。时汪世显宿兵利州，扼四川衿喉，以
规进取，数万之师仰哺。德辉乃募民入粟绵竹，散钱
币，给盐券为直，陆挽兴元，水漕嘉陵，未期年而军储
充羡，取蜀之本，基于此矣。中统元年，为燕京宣抚使。
燕多剧贼，造伪钞，结死党杀人，德辉悉捕诛之，令行
禁止，然事多不白中书，由是忤平章王文统意，去位
三年，文统以反诛，德辉遂起为山西宣慰使。权势之
家籍民为奴者，咸按而免之，复业近千人。至元元年，
罢宣慰使，授太原路总管。时潜藩故傅相无有出为
二千石者，帝以太原难治，故以德辉为守。至郡，崇学
校，表孝节，劝耕桑，立社仓，一权度，凡可以阜民者，无
不为之。嘉禾瑞麦，六出其境。五年，征为右三部尚书。
人有讼财而失其兄子者，德辉曰：“此叔杀之无疑。”遂
竟其狱。权贵人为请者甚众，德辉不应。罪状既明，请
者乃惭服。七年，帝以蝗旱为忧，命德辉录囚山西、河
东。行至怀仁，民有魏氏发得木偶，持告其妻挟左道
为厌胜，谋不利于己，移数狱，词皆具。德辉察其冤，知
其有爱妾，疑妾所为，将构陷其妻也，召妾鞫之，不移
时而服，遂杖其夫而论妾以死。皇子安西王镇关中，
奏以德辉为辅，遂改安西王相。至则视濒泾营牧故
地，可得数千顷，起庐舍，疏沟浍，假牛种田具，与贫民
二千家屯田其中，岁得粟麦刍槁万计。十二年，诏以
王相抚蜀。时重庆犹城守不下，朝廷各置行枢密院
于东、西川，合兵万人围之。德辉至成都，两府争遣使
咨受兵食方略，德辉戒之曰：“宋已亡矣，重庆以弹丸
之地，不降何归？政以公辈利其剽杀，民不得有子女，
惧而不来耳。向日兵未尝战，中使奉玺书来赦。公辈
既不能正言明告，严备止攻，以须其至，反购得军吏
杖之，伪为得罪，使惧而叛去，水陆之师，雷鼓继进，是
坚其不下也。中使不谕诈计，竟以不奉明诏复命，如
是者非玩寇而何？况复军政不一，相訾纷纷，朝夕败
矣，岂能成功哉？”德辉出，未至，秦泸州叛，而重庆围果
溃，再退守泸州。十四年，诏以德辉为西川行枢密院
副使，仍兼王相。诸军既发，德辉留成都给军食，是年，
复泸州。十五年再围重庆，逾月拔之，绍兴、南平、夔、施、
思、播诸山壁水栅皆下，而东川枢府犹故将也，惩前
与西川相观望致败，恶相属，愿独军围合州。德辉乃
出合俘系顺庆狱者纵之使归。语州将张玨：“以天子
威德远著，宋室既亡，三宫皆北。我朝含弘，录功忘过，
能早自归，必取将相与夏吕比。”又为书，以礼义祸福
反复譬解之，以为：“汝之为臣，不亲于宋之子孙；合之
为州，不大于宋之天下。彼子孙已举天下而归我，汝
犹偃然负阻穷山，而曰吾忠于所事，不亦惑哉！且昔
此州之人不自为谋者，以国有主，耻被不义之名，故
尔得制其死命。主今亡矣，犹欲以是行之，则戏下盗
遇君，窃君首以徼福，一旦不难也。”玨未及报，而德辉
还王邸。既而合州遣李兴、张郤十二人诇事成都，皆
获之，释不杀，复为书纵归，使谕其将王立，如谕玨者，
而辞益剀切。立亦计夙与东府有深怨，惧诛，即使兴
等导师干杨獬，怀蜡书间至成都降德辉从兵才数
百人，赴之。东府害其来，皆曰：“公昔为书招玨，诚亦极
矣，竟无功而还。今立玨牙校也，习狙诈不信，特以计致公来，使与吾争垂成之功，延命晷刻耳，未必诚降。”
德辉曰：“昔合以重庆存，故力可以同恶。今已孤绝，穷
而来归，亦其势然。吾非攘人之功者，诚惧公等愤其
后服，诬以尝抗跸先朝，利其剽夺，而快心于屠城也。
吾为国活此民，岂计汝嫌怒为哉！”即单舸济江，薄城
下，呼立出降，安集其民，而罢置其吏，合人自立而下，
家绘事之。川蜀平，复以王相还邸。十七年置行中书
省，以德辉为安西行省左丞。是年，西南夷罗施鬼国
既降复叛，诏云南、湖广、四川合兵三万人讨之。兵且
压境，德辉适被命在播，乃遣安珪驰驿止三道兵勿
进，复遣张孝思谕鬼国趣降。其酋阿察熟德辉名，曰：
“是活合州李公耶？”其言明信可恃。即身至播州，泣且
告曰：“吾属百万人，微公来，死且不降。今得所归，蔑有
二矣。”德辉以其言上闻，乃改鬼国为顺元路，以其酋
为宣抚使。其后有以受鬼国马千数谮德辉于朝者，
帝曰：“是人朕所素知，虽一羊不妄受，宁有是耶！”德辉
卒，年六十三。蛮夷闻讣，哭之哀，如私亲，为位而祭者，
动辄千百人。合州安抚使王立衰绖，率吏民拜哭，声
震山谷，为发百人护丧。兴元播州安抚使何彦清率
其民立庙祀之。